РЕПУБЛИКА СРБИЈА

НАРОДНА СКУПШТИНА

Одбор за финансије, републички буџет

 и контролу трошења јавних средстава

011 Број: 06-2/58-24

7. јун 2024. године

Београд

ЗАПИСНИК

ТРЕЋЕ СЕДНИЦЕ ОДБОРА ЗА ФИНАНСИЈЕ, РЕПУБЛИЧКИ БУЏЕТ И КОНТРОЛУ ТРОШЕЊА ЈАВНИХ СРЕДСТАВА,

ОДРЖАНЕ 7. ЈУНА 2024. ГОДИНЕ

Седница је почела у 11,05 часова.

Седници је председавао Верољуб Арсић, председник Одбора.

Седници су присуствовали чланови Одбора: Светлана Милијић, Живан Бајић, Тијана Давидовац, Ненад Крстић, Акош Ујхељи, Загорка Алексић, Драган М. Марковић, Бранко Павловић, Душан Никезић и Ненад Митровић.

Седници су присуствовали заменици чланова Одбора: Никола Лазић (заменик Ане Белиоце Мартаћ), Жељко Ребрача (заменик Николе Радосављевића) и Ђорђе Станковић (заменик Мирослава Алексића).

Седници нису присуствовали чланови Одбора: Душан Бајатовић, Пеђа Митровић и Владимир Јелић, као ни њихови заменици.

Седници су присуствовали представници Републичке комисије за заштиту права у поступцима јавних набавки: Хана Хукић, председник и Весна Гојковић Милин, заменик председника и представници Канцеларије за јавне набавке: Драгана Марић, помоћник директора и Снежана Лепосавић, руководилаца Групе за мониторинг јавних набавки.

На предлог председника, Одбор је већином једногласно (12 гласова за, двоје уздржаних) утврдио следећи

Д н е в н и р е д :

1. Разматрање Извештаја о раду Републичке комисије за заштиту права у поступцима јавних набавки у периоду од 1. јануара 2023. до 31. децембра 2023. године (број 02-862/24 од 27. марта 2024. године);
2. Разматрање Извештаја о спроведеном мониторингу Канцеларије за јавне набавке за 2023. годину (број 02-884/24 од 29. марта 2024. године).

Бранко Павловић, члан Одбора је изнео примедбу на достављени текст Предлога записника Друге седнице Одбора, с обзиром да је на поменутој седници било усмених предлога од стране народних посланика Душана Никезића и Бранка Павловића а који нису унети у записник. Образлажући начин израде записника, председник Одбора је истакао да у условима када се седнице Одбора тонски снимају, када има могућности да се затраже стенографске белешке са седница, а нарочито имајући у виду да су снимци седница увек доступни на сајту Народне скупштине, нема разлога да записник садржи све детаље са седнице Одбора.

Пре преласка на рад по утврђеном дневном реду, Одбор је, већином гласова (10 гласова за, један против , троје уздржаних), усвојио записник са Друге седнице Одбора.

**ПРВА ТАЧКА ДНЕВНОГ РЕДА: Разматрање Извештаја о раду Републичке комисије за заштиту права у поступцима јавних набавки у периоду од 1. јануара 2023. до 31. децембра 2023. године**

Председник Одбора Верољуб Арсић је подсетио да је чланом 203. ст. 1. и 2. Закона о јавним набавкама утврђено да Републичка комисија за заштиту права у поступцима јавних набавки за свој рад одговара Народној скупштини којој доставља годишњи извештај о свом раду, са свим прописаним деловима које овај извештај обавезно мора да садржи.

Сагласно наведеним одредбама Закона о јавним набавкама, Републичка комисија за заштиту права у поступцима јавних набавки 27. марта 2024. године, поднела је Народној скупштини Извештај о раду у периоду од 1. јануара 2023. до 31. децембра 2023. године.

Хана Хукић, председник Републичке комисије за заштиту права у поступцима јавних набавки, је представила Извештај о раду Републичке комисије за заштиту права у поступцима јавних набавки у периоду од 1. јануара 2023. до 31. децембра 2023. године.

Образложући поднети Извештај, Хана Хукић је истакла да Извештај садржи све елементе који су прописани Законом о јавним набавкама. Највећи део извештаја односи се на предмете по којима је Комисија одлучивала а који су разврстани по врсти иницијалног акта који је био основ за поступање као и да извештај садржи статистичке податке који се односе на рад Комисије. Комисија је радила у пуном саставу, одржала је 330 седница на којима је донето 975 одлука и примила је укупно 997 предмета. Укупна процењена вредност јавних набавки о којима је комисија одлучивала износи око 266 млрд динара, што значајно превазилази вредности из прошлогодишњег извештаја. Према подацима из евиденционог рачуна Комисије, у 2023.години у буџет Републике Србије је на име таксе за подношење захтева за заштиту права уплаћено је око 249,1 милион динара.

У дискусији су учествовали Ненад Митровић, Душан Никезић, Живан Бајић, Бранко Павловић, Ђорђе Станковић, Ненад Крстић и Верољуб Арсић, чија су излагања тонски снимана.

Бранко Павловић је изнео предлог да се у извештај Комисије уврсти још један елемент као саставни део будућих извештаја, нагласивши да извештаји треба да садрже детаљнију анализу одлука Управног суда у којима су поништена решења комисије.

У току рада по овој тачки дневног реда, председник Одбора изрекао је меру опомене народном посланику Ненаду Митровићу и меру две опомене и одузимања речи народном посланику Ђорђу Станковићу, примењујући одредбе члана 109. и 110. Пословника Народне скупштине.

На основу члана 237. став 4. Пословника Народне скупштине, Одбор за финансије, републички буџет и контролу трошења јавних средстава је већином гласова (11 гласова за, један против, један уздржан) одлучио да подносе

И З В Е Ш Т А Ј

Одбор за финансије, републички буџет и контролу трошења јавних средстава размотрио је Извештај о раду Републичке комисије за заштиту права у поступцима јавних набавки у периоду од 1. јануара 2023. до 31. децембра 2023. године, који је поднет Народној скупштини на основу члана 203. став 2. Закона о јавним набавкама („Службени гласник РС“, број 91/19 и 92/23).

Одбор је поводом разматрања овог извештаја утврдио Предлог закључка који подноси Народној скупштини на разматрање и усвајање.

За известиоца Одбора и представника предлагача на седници Народне скупштине одређен је Верољуб Арсић, председник Одбора.

Као и

 П Р Е Д Л О Г

ЗАКЉУЧАК

ПОВОДОМ РАЗМАТРАЊА ИЗВЕШТАЈА О РАДУ РЕПУБЛИЧКЕ КОМИСИЈЕ ЗА ЗАШТИТУ ПРАВА У ПОСТУПЦИМА ЈАВНИХ НАБАВКИ У ПЕРИОДУ ОД 1. ЈАНУАРА 2023. ДО 31. ДЕЦЕМБРА 2023. ГОДИНЕ

1. Прихвата се Извештај о раду Републичке комисије за заштиту права у поступцима јавних набавки у периоду од 1. јануара до 31. децембра 2023. године.

2. Овај закључак објавити у „Службеном гласнику Републике Србије“.

**ДРУГА ТАЧКА ДНЕВНОГ РЕДА:** **Разматрање Извештаја о спроведеном мониторингу Канцеларије за јавне набавке за 2023. године**

Председник Одбора Верољуб Арсић је подсетио да је чланом 180. став 1. Закона о јавним набавкама  прописано да Канцеларија за јавне набавке спроводи мониторинг над применом прописа о јавним набавкама, у циљу спречавања, откривања и отклањања неправилности које могу да настану или су настале у примени овог закона.

Ставом 6. наведеног члана прописано је да Канцеларија за јавне набавке припрема годишњи извештај о спроведеном мониторингу, који доставља Влади и Народној скупштини најкасније до 31. марта текуће године за претходну годину. Сагласно наведеним одредбама закона, Канцеларија за јавне набавке је 29. марта 2024. године поднела  Народној скупштини Извештај о спроведеном мониторингу за 2023. годину.

Снежана Лепосавић, руководилаца Групе за мониторинг јавних набавки је представила Извештај о спроведеном мониторингу за 2023. годину који је поднела Канцеларија за јавне набавке.

 Образложући поднети Извештај, Снежана Лепосавић је подсетила чланове Одбора које су надлежности Канцеларије за јавне набавке. Истакла је да Канцеларија има 41 извршиоца од чега је петоро запослених ангажовано на пословима мониторинга над применом прописа о јавним набавкама као и да је циљ мониторинга откривање, спречавање и отклањање неправилности настале у примени Закона о јавним набавкама.

У 2023. години Канцеларија је поступала по захтевима за спровођење мониторинга од стране државних органа и других институција, пре свега посебних Одељења за сузбијање корупције виших Јавних тужилаштава - укупно 35 захтева. У складу са Законом о јавним набавкама Канцеларија је подносила захтеве за покретање прекршајног поступка – укупно 218 захтева.

 У дискусији су учествовали Душан Никезић, Бранко Павловић, Ненад Митровић и Верољуб Арсић, чија су излагања тонски снимана.

На основу члана 237. став 4. Пословника Народне скупштине, Одбор за финансије, републички буџет и контролу трошења јавних средстава је већином гласова (11 гласова за, двоје уздржаних), одлучио да подносе

И З В Е Ш Т А Ј

Одбор за финансије, републички буџет и контролу трошења јавних средстава размотрио је Извештај о спроведеном мониторингу Канцеларије за јавне набавке за 2023. годину, који је поднет Народној скупштини на основу члана 180. став 6. Закона о јавним набавкама („Службени гласник РС“, број 91/19 и 92/23).

Одбор је, поводом разматрања овог извештаја утврдио Предлог закључка који подноси Народној скупштини на разматрање и усвајање.

За известиоца Одбора и представника предлагача на седници Народне скупштине одређен је Верољуб Арсић, председник Одбора.

Као и

 П Р Е Д Л О Г

ЗАКЉУЧАК

ПОВОДОМ РАЗМАТРАЊА ИЗВЕШТАЈА О СПРОВЕДЕНОМ МОНИТОРИНГУ КАНЦЕЛАРИЈЕ ЗА ЈАВНЕ НАБАВКЕ ЗА 2023. ГОДИНУ

1. Прихвата се Извештај о спроведеном мониторингу Канцеларије за јавне набавке за 2023. годину.

2. Овај закључак објавити у „Службеном гласнику Републике Србије“.

Седница је завршена у 12,35 часова.

Седница је тонски снимана.

 СЕКРЕТАР ПРЕДСЕДНИК

 Тијана Игњатовић Верољуб Арсић